Președintele Klaus Iohannis a anunțat oficial, marți seară, că va intra în competiția pentru funcția de secretar general al NATO, spunând că Europa de Est are o contribuție valoroasă în cadrul alianței nord-atlantice.
Iohannis a susținut o declarație de presă, de la ora 17.00, în care și-a anunțat oficial candidatura pentru funcția de secretar general al NATO, deținută de Jens Stoltenberg, căruia i se va încheia mandatul în luna octombrie.
HotNews.ro transmite LIVETEXT declarațiile pe care Iohannis le susține la Cotroceni:
- Valorile cardinale ale NATO, între care statul de drept, au reprezentat busola care ne-a ghidat spre consolidarea unei democrații autentice
- Umbrela NATO ne-a oferit cele mai puternice garanții de securitate din istorie
- Trăim în cele mai dificile vremuri din punct de vedere al securității, din ultimele decenii, dar ne simțim protejați pentru că suntem membri ai NATO
- Rusia e o amenințare gravă și de lungă durată pentru Europa, iar întărirea flancului estic va rămâne prioritate pe termen lung
- Ca prioritate majoră a fost alocarea a 2% din PIB pentru apărare, iar acum avem 2,5% din PIB
- Suntem printre aliații care și-au asumat de la început acest angajament
- Susținem necondiționat Ucraina
- Avem o vecinătate complicată cu Rusia și ne-am pregătit temeinic pentru a asigura securitatea deplină a cetățenilor
- În prezent, România e un membru respectat în NATO și în UE, prin politica noastră externă și de securitate
- Pentru noi, relația transatlantică e esențială
- Cred că e momentul ca România să-și asume o și mai mai responsabilitate în structurile de conducere ale NATO
- Avem o înșelegere profundă inclusiv din perspectiva provocărilor istorice din regiune
- Cred că NATO are nevoie de o reînnoire a perspectivei asupra misiunii sale, cu o reprezentare puternică din această regiune
- Am decis să intru în competiție pentru funcția de secretar general al NATO
- Îmi asum această candidatură în numele României, cu toată responsabilitatea
- Această decizie are la bază performanța României, experiența acumulată pe parcursul celor două mandate de președinte
...........................
Marți, în timpul declaraţiilor comune cu preşedintele Muntenegrului, Iohannis a fost întrebat dacă vizează o poziţie europeană sau la NATO. "În ce privește NATO, știți că voi face o declarație puțin mai târziu, astăzi, la ora 17.00, și o să vă spun mai multe atunci, dar nu intenționez să îmi scurtez mandatul de președinte", a răspuns Iohannis.
Iohannis ar urma să își încheie mandatul de președinte în 21 decembrie 2024.
România a notificat aliații NATO că intenționează să-l propună pe Klaus Iohannis secretar general al Alianței, au confirmat pentru HotNews.ro surse oficiale, în 22 februarie. Informația a venit în contextul în care SUA, Marea Britanie și Franța au anunțat că-l susțin pentru funcția de secretar general al NATO pe premierul olandez Mark Rutte.
Administrația prezidențială nu a comentat atunci legat de acest demers. Secretarul general al NATO, Jens Stoltenberg, a exclus categoric să rămână în continuare în fruntea Alianței după luna octombrie a acestui an, când îi expiră mandatul, în condițiile în care mandatul i-a fost prelungit deja din cauza izbucnirii războiului din Ucraina.
Numele lui Klaus Iohannis a mai fost vehiculat pentru a-i urma la șefia NATO lui Jens Stoltenberg, în trecut. Înainte ca mandatul actualului secretar general al NATO să fie prelungit, președintele era pe lista posibililor succesori. De altfel, în 2022, președintele Klaus Iohannis nu a exclus posibilitatea de a fi succesorul lui Jens Stoltenberg la șefia NATO.